PMIndiaData/PMIndiaSum huggingface dataset:
ഉത്കല്‍ എക്‌സ്പ്രസ് പാളംതെറ്റിയതില്‍ പ്രധാനമന്ത്രി ദുഃഖം രേഖപ്പെടുത്തി

ഉത്തര്‍പ്രദേശിലെ മുസാഫര്‍നഗറില്‍ ഉത്കല്‍ എക്‌സ്പ്രസ് പാളം തെറ്റാനിടയായതില്‍ പ്രധാനമന്ത്രി ശ്രീ. നരേന്ദ്ര മോദി ദുഃഖം രേഖപ്പെടുത്തി. സ്ഥിതിഗതികള്‍ സസൂക്ഷ്മം നിരീക്ഷിച്ചുവരികയാണെന്നും റെയില്‍വേ മന്ത്രാലയവും യു.പി. ഗവണ്‍മെന്റും സാധ്യമായ രീതിയിലെല്ലാം രക്ഷാപ്രവര്‍ത്തനങ്ങള്‍ നടത്തിവരികയാണെന്നും അദ്ദേഹം വ്യക്തമാക്കി. ‘മുസാഫര്‍നഗറില്‍ ഉത്കല്‍ എക്‌സ്പ്രസ് പാളംതെറ്റാനിടയാക്കിയതു വേദനിപ്പിക്കുന്നു. മരിച്ചവരുടെ കുടുംബാംഗങ്ങള്‍ക്കൊപ്പമാണ് എന്റെ മനസ്സ്. പരുക്കേറ്റവര്‍ വേഗം സുഖം പ്രാപിക്കട്ടെ എന്ന് ആശംസിക്കുന്നു. സ്ഥിതിഗതികള്‍ റെയില്‍വേ മന്ത്രാലയം ഗൗരവത്തോടെ വിലയിരുത്തിവരികയാണ്. തീവണ്ടി പാളംതെറ്റാനിടയായ സാഹചര്യത്തില്‍ ചെയ്യാവുന്നതെല്ലാം ചെയ്യാനും സഹായങ്ങള്‍ നല്‍കാനും റെയില്‍വേ മന്ത്രാലയവും യു.പി. ഗവണ്‍മെന്റും ശ്രമിച്ചുവരികയാണ്’, പ്രധാനമന്ത്രി പറഞ്ഞു.
ഇന്ത്യൻ ഷട്ടിൽ താരവും ഓൾ ഇംഗ്ലണ്ട് ഓപ്പൺ ബാഡ്മിന്റൺ ചാമ്പ്യൻഷിപ്പിന്റെ ഫൈനലിസ്റ്റുമായ ലക്ഷ്യ സെന്നിന്  പ്രധാനമന്ത്രിയുടെ  പ്രശംസ

ഇന്ത്യൻ ഷട്ടിൽ താരവും ഓൾ ഇംഗ്ലണ്ട് ഓപ്പൺ ബാഡ്മിന്റൺ ചാമ്പ്യൻഷിപ്പിന്റെ ഫൈനലിസ്റ്റുമായ ലക്ഷ്യ സെന്നിനെ പ്രധാനമന്ത്രി ശ്രീ നരേന്ദ്ര മോദി പ്രശംസിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "ലക്ഷ്യ സെൻ താങ്കളെക്കുറിച്ച് അഭിമാനിക്കുന്നു! താങ്കൾ ശ്രദ്ധേയമായ ധീരതയും നിശ്ചയദാർഢ്യവും പ്രകടിപ്പിച്ചു. താങ്കൾ ആത്മാർത്ഥമായ പോരാട്ടം നടത്തി. താങ്കളുടെ ഭാവി ഉദ്യമങ്ങൾക്ക് ആശംസകൾ. താങ്കൾ വിജയത്തിന്റെ പുതിയ ഉയരങ്ങൾ കീഴടക്കുമെന്ന് എനിക്ക് ഉറപ്പുണ്ട്." –ND–
കേന്ദ്ര വെറ്റിനറി കൗണ്‍സിലിന് രണ്ട് ഏക്കര്‍ ഭൂമി അനുവദിച്ചു

ന്യൂഡല്‍ഹിയില്‍ ഇന്ത്യന്‍ അഗ്രികള്‍ച്ചറല്‍ റിസര്‍ച്ച് ഇന്‍സ്റ്റിറ്റ്യൂട്ടിന്റെ (ഐ.എ.ആര്‍.ഐ) രണ്ട് ഏക്കര്‍ സ്ഥലം വെറ്റിനറി കൗണ്‍സില്‍ ഓഫ് ഇന്ത്യയ്ക്ക് (വി.സി.ഐ.) 99 വര്‍ഷത്തേയ്ക്ക് പാട്ടത്തിന് നല്‍കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം തീരുമാനിച്ചു. ഒരു ചതുരശ്ര മീറ്ററിന് ഒരു രൂപ നിരക്കില്‍ മൊത്തം 8,01,278 രൂപയായിരിക്കും പ്രതിവര്‍ഷ പാട്ട വാടക. മൃഗസംരക്ഷണ ശാസ്ത്ര ഗവേഷണ മേഖലയിലെ ഏറ്റവും പുതിയ അറിവുകള്‍ വെറ്റിനറി പ്രൊഫഷണലുകള്‍ക്ക് ഹ്രസ്വ കോഴ്‌സുകളിലൂടെ പകര്‍ന്ന് കൊടുത്തു കൊണ്ട് നൈപുണ്യ വികസനം ഉള്‍പ്പെടെയുള്ള രംഗങ്ങളിലേയ്ക്ക് വെറ്റിനറി കൗണ്‍സില്‍ ഓഫ് ഇന്ത്യ അതിന്റെ പ്രവര്‍ത്തനങ്ങള്‍ വ്യാപിപ്പിക്കും. ഈ സൗകര്യങ്ങള്‍ സ്ഥാപിച്ച ശേഷം രാജ്യത്ത് ഗ്രാമീണ ജനതയ്ക്കായി കൂടുതല്‍ പ്രവര്‍ത്തനങ്ങളും വി.സി.ഐ. ഏറ്റെടുക്കും.
പ്രധാനമന്ത്രി വാരണസിയിലെ തുളസീമാനസ് ക്ഷേത്രവും ദുര്‍ഗാ മാതാ ക്ഷേത്രവും സന്ദര്‍ശിച്ചു; രാമായണത്തെക്കുറിച്ചുള്ള തപാല്‍ സ്റ്റാംപ് പുറത്തിറക്കി

വാരണാസിയിലെ ചരിത്രപ്രധാനമായ തുളസീമാനസ് ക്ഷേത്രം പ്രധാനമന്ത്രി ശ്രീ. നരേന്ദ്ര മോദി സന്ദര്‍ശിച്ചു. തദവസരത്തില്‍ രാമായണത്തെക്കുറിച്ചുള്ള തപാല്‍സ്റ്റാംപിന്റെ പ്രകാശനവും അദ്ദേഹം നിര്‍വഹിച്ചു. തുളസീമാനസ് ക്ഷേത്രപരിസരത്തുവെച്ചു രാമായണം പ്രമേയമായുള്ള തപാല്‍ സ്റ്റാംപ് പ്രകാശനം ചെയ്യപ്പെടുന്ന സാഹചര്യത്തിന്റെ പ്രസക്തി ചൂണ്ടിക്കാട്ടിയ പ്രധാനമന്ത്രി, സമൂഹത്തില്‍ സ്റ്റാംപുകള്‍ക്കു വിശേഷപ്പെട്ട സ്ഥാനമുണ്ടെന്ന് ഓര്‍മിപ്പിച്ചു. നമ്മുടെ ചരിത്രം സംരക്ഷിക്കാനുള്ള അദ്ഭുതകരമായ ഒന്നാണ് സ്റ്റാംപുകളെന്നും അദ്ദേഹം പറഞ്ഞു. ശ്രീരാമന്റെ ജീവിതവും ആദര്‍ശങ്ങളും എങ്ങനെയാണ് ഇപ്പോഴും എല്ലാവരെയും പ്രചോദിപ്പിക്കുന്നത് എന്നതിനെക്കുറിച്ചും പ്രധാനമന്ത്രി പ്രസംഗിച്ചു. ദുര്‍ഗാ മാതാ ക്ഷേത്രവും ദുര്‍ഗാ കുണ്ടും പ്രധാനമന്ത്രി സന്ദര്‍ശിച്ചു.
ജലവിഭവ സഹകരണം :  ഇന്ത്യയും യൂറോപ്യന്‍ യൂണിയനും തമ്മില്‍ ധാരണാപത്രം ഒപ്പിടും

ജലവിഭവങ്ങളുടെ മേഖലയില്‍ സഹകരിക്കുന്നതിന് ഇന്ത്യയും യൂറോപ്യന്‍ യൂണിയനും തമ്മില്‍ ധാരണാപത്രത്തില്‍ ഒപ്പിടുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഇരുകൂട്ടര്‍ക്കും പ്രയോജനം ലഭിക്കത്തക്ക തരത്തില്‍ ജലവിഭവം കൈകാര്യം ചെയ്യുന്നതിലെ ശാസ്ത്ര, സാങ്കേതിക, മാനേജ്‌മെന്റ് ശേഷി വര്‍ദ്ധിപ്പിക്കുന്നതിനാണ് ധാരണാപത്രം ലക്ഷ്യമിടുന്നത്. നദീതടങ്ങള്‍ക്കുള്ളില്‍ സംയോജിത ജലവിഭവ മാനേജ്‌മെന്റ് പദ്ധതികള്‍ ഉള്‍പ്പെടെ ജലവുമായി ബന്ധപ്പെട്ട വിവിധ വിഷയങ്ങളില്‍ പഠന സന്ദര്‍ശനങ്ങളിലൂടെയും മറ്റുമുള്ള സാങ്കേതിക കൈമാറ്റത്തിനും ധാരണാപത്രത്തില്‍ വ്യവസ്ഥയുണ്ടാകും. സുസ്ഥിര വികസനവുമായി ബന്ധപ്പെട്ട സുപ്രധാന പരിസ്ഥിതി വിഷയങ്ങളും സമീപനങ്ങളും കണ്ടെത്തി ജല വിഭവ മാനേജ്‌മെന്റ് രംഗത്തുള്ള അനുഭവസമ്പത്ത് പ്രയോജനപ്പെടുത്തിക്കൊണ്ട് ഇന്ത്യയും യൂറോപ്യന്‍ യൂണിയനും തമ്മിലുള്ള സഹകരണം വികസിപ്പിക്കാനും ധാരണാപത്രം ലക്ഷ്യമിടുന്നു. വര്‍ദ്ധിച്ചു വരുന്ന ജനസംഖ്യ, കൂടിവരുന്ന ജലത്തിന്റെ ആവശ്യകത, കാലാവസ്ഥാ വ്യതിയാനം എന്നിവയുടെ പശ്ചാത്തലത്തില്‍ ജലവിഭവങ്ങള്‍ കൈകാര്യം ചെയ്യുന്നതില്‍ ഉയര്‍ന്നു വരുന്ന വെല്ലുവിളികള്‍ നേരിടാന്‍ രാജ്യത്തെ ജലവിഭവങ്ങളുടെ കാര്യക്ഷമമായ വിനിയോഗം ഉറപ്പുവരുത്തുകയും ഇതിന്റെ ലക്ഷ്യമാണ്.
ബോംബെ ആര്‍ട്ട് സൊസൈറ്റിയുടെ പുതിയ കെട്ടിടസമുച്ചയം പ്രധാനമന്ത്രി ഉദ്ഘാടനം ചെയ്തു

ബോംബെ ആര്‍ട്ട് സൊസൈറ്റിയുടെ പുതിയ കെട്ടിടം ഫലകം പ്രകാശിപ്പിച്ചുകൊണ്ട് പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. മൂന്നു ശതാബ്ദിക്കാലം തനതു മുദ്ര പതിപ്പിക്കാന്‍ സാധിക്കുന്ന സ്ഥാപനങ്ങള്‍ ചുരുക്കമാണെന്നു ചടങ്ങില്‍ പ്രസംഗിക്കവേ അദ്ദേഹം ചൂണ്ടിക്കാട്ടി. പത്തൊമ്പതാം നൂറ്റാണ്ടിന്റെ അവസാനകാലഘട്ടത്തു സ്ഥാപിതമായതു മുതല്‍ സ്വന്തമായൊരിടം നിലനിര്‍ത്താന്‍ ബോംബെ ആര്‍ട്ട് സൊസൈറ്റിക്കു സാധിച്ചിട്ടുണ്ടെന്നും പ്രധാനമന്ത്രി കൂട്ടിച്ചേര്‍ത്തു. കലയ്ക്ക് അതിന്റേതായ കരുത്തും സന്ദേശവുമുണ്ടെന്നതാണ് ഇതു സാധ്യമാകാന്‍ കാരണമെന്നും അദ്ദേഹം പറഞ്ഞു. കല കേവലം ചുമരുകളെ അലങ്കരിക്കുന്ന ഒന്നല്ലെന്നും സമൂഹത്തിനു കരുത്തു പകരുന്ന സ്തംഭമാണെന്നും ശ്രീ. നരേന്ദ്ര മോദി വ്യക്തമാക്കി. കുട്ടികളുടെ സമഗ്ര വ്യക്തിത്വ വികാസത്തില്‍ കലയ്ക്കു നിര്‍ണായക പങ്കു വഹിക്കാന്‍ സാധിക്കുമെന്ന് അദ്ദേഹം പറഞ്ഞു. ഈ യന്ത്രയുഗത്തിലും ഓരോ വ്യക്തിയിലും മാനവികതയെ സജീവമാക്കി നിര്‍ത്താന്‍ കലയ്ക്കു സാധിക്കുമെന്നും പ്രധാനമന്ത്രി കൂട്ടിച്ചേര്‍ത്തു. കല വ്യവസ്ഥിതിയെ ആശ്രയിച്ചു നിലകൊള്ളുന്ന സാഹചര്യമുണ്ടാകരുതെന്നും മറിച്ചു വ്യവസ്ഥിതി കലയുടെ രക്ഷാകര്‍ത്തൃത്വം ഏറ്റെടുക്കുന്ന സ്ഥിതിയുണ്ടാകണമെന്നും അദ്ദേഹം അഭിപ്രായപ്പെട്ടു. കല എന്നര്‍ഥം വരുന്ന ഇംഗ്ലീഷ് വാക്കായ ‘ആര്‍ട്ടി’ലെ അക്ഷരങ്ങളില്‍ എ- ഏജ്‌ലെസ്‌നെസ് (പ്രായാധികം സംഭവിക്കാതിരിക്കല്‍) ആര്‍- റേസ്‌ലെസ്‌നെസ് (വര്‍ഗഭേദമില്ലാതിരിക്കല്‍), റീജിയന്‍ലെസ്‌നെസ് (പ്രാദേശികത ഇല്ലാതിരിക്കല്‍), ടി- ടൈംലെസ്‌നെസ് (സമയമില്ലാതിരിക്കല്‍) എന്നീ ഗുണങ്ങളെ സൂചിപ്പിക്കുന്നുവെന്നു ചൂണ്ടിക്കാട്ടിയ അദ്ദേഹം അവയൊക്കെ കലയെ നിര്‍വചിക്കുന്നുവെന്നു കൂട്ടിച്ചേര്‍ത്തു. കലാസൃഷ്ടി രൂപപ്പെടുന്നതെങ്ങനെയെന്നു രേഖപ്പെടുത്താന്‍ ഡിജിറ്റല്‍ സാങ്കേതികവിദ്യയിലൂടെ സാധിക്കുമെന്നും കലാകാരന്‍മാരുടെ ചിന്താക്രമം ആളുകള്‍ക്കു ഗ്രഹിക്കുന്നതിന് ഇതു സഹായകമാകുമെന്നും പ്രധാനമന്ത്രി ഉദ്ഘാടനപ്രസംഗത്തില്‍ പറഞ്ഞു.
ഇന്ത്യയുടെ ആദ്യ അതിവേഗ റെയില്‍ പദ്ധതിയ്ക്ക് പ്രധാനമന്ത്രി മോദിയും ജാപ്പനീസ് പ്രധാനമന്ത്രി ആബെയും ചേര്‍ന്ന് തറക്കല്ലിട്ടു

മുംബൈയില്‍നിന്ന് അഹമ്മദാബാദിലേക്കുള്ള ഇന്ത്യയിലെ ആദ്യത്തെ അതിവേഗ റെയില്‍വേ പദ്ധതിക്ക് പ്രധാനമന്ത്രി ശ്രീ.നരേന്ദ്ര മോദിയും ജപ്പാന്‍ പ്രധാനമന്ത്രി ഷിന്‍സോ ആബെയും സംയുക്തമായി ഇന്ന് തറക്കല്ലിട്ടു. അഹമ്മദാബാദില്‍ ഇതോടനുബന്ധിച്ച് ചേര്‍ന്ന സമ്മേളനത്തെ അഭിസംബോധന ചെയ്യവെ, പുതിയ ഇന്ത്യയുടെ ഉയര്‍ന്ന അഭിലാഷങ്ങളും ഇച്ഛാശക്തിയും പ്രധാനമന്ത്രി എടുത്തു പറഞ്ഞു. ഇന്ത്യയിലെ ജനങ്ങളെ അഭിനന്ദിച്ച പ്രധാനമന്ത്രി ബുള്ളറ്റ് ട്രെയിന്‍ പദ്ധതി വേഗതയും പുരോഗതിയും പ്രദാനം ചെയ്യുകയും വേഗത്തില്‍ ഫലം ലഭ്യമാക്കുകയും ചെയ്യുമെന്നും പറഞ്ഞു. അതിവേഗ കണക്ടിവിറ്റിയിലൂടെ ഉല്‍പ്പാദനക്ഷമത വര്‍ദ്ധിപ്പിക്കുന്നതിനാണ് ഗവണ്‍മെന്റിന്റെ ഊന്നലെന്ന് അദ്ദേഹം പറഞ്ഞു. ഈ പദ്ധതിയ്ക്കായി സാങ്കേതികവും സാമ്പത്തികവുമായ സഹായം നല്‍കിയതിന് പ്രധാനമന്ത്രി ജപ്പാനെ നന്ദിയറിയിച്ചു. ഇത്രയും ചുരുങ്ങിയ സമയത്തിനുള്ളില്‍ പദ്ധതിയ്ക്ക് തുടക്കം കുറിക്കാനായതില്‍ അദ്ദേഹം പ്രധാനമന്ത്രി ആബെയെ ശ്ലാഖിച്ചു. അതിവേഗ റെയില്‍ പദ്ധതി രണ്ട് നഗരങ്ങളെ തമ്മില്‍ അടുപ്പിക്കുമെന്ന് മാത്രമല്ല, നൂറുകണക്കിന് കിലോമീറ്ററുകള്‍ അകലെ കഴിയുന്ന ജനങ്ങളെ പരസ്പരം അടുപ്പിക്കുകയും ചെയ്യുമെന്ന് പ്രധാനമന്ത്രി പറഞ്ഞു. മുംബൈ – അഹമ്മദാബാദ് ഇടനാഴിയില്‍ ഒരു പുതിയ സാമ്പത്തിക സംവിധാനം വികസിപ്പിച്ചു വരികയാണെന്നും ഈ മൊത്തം പ്രദേശവും ഒരൊറ്റ സാമ്പത്തിക മേഖലയാവുമെന്നും അദ്ദേഹം പറഞ്ഞു. സാധാരണക്കാരന് ഗുണഫലങ്ങള്‍ നല്‍കുന്നതാണെങ്കില്‍ മാത്രമേ സാങ്കേതിക വിദ്യകൊണ്ട് പ്രയോജനമുള്ളൂവെന്ന് പ്രധാനമന്ത്രി പറഞ്ഞു. ഈ പദ്ധതിയില്‍ വിഭാവനം ചെയ്തിട്ടുള്ള സാങ്കേതിക വിദ്യാ കൈമാറ്റം ഇന്ത്യന്‍ റെയില്‍വേക്ക് ഗുണകരമാവുമെന്നും ഇന്ത്യയില്‍ നിര്‍മ്മിക്കൂ സംരംഭത്തിന് കുതിപ്പേകുമെന്നും അദ്ദേഹം പറഞ്ഞു. പദ്ധതി പരിസ്ഥിതി സൗഹാര്‍ദ്ദപരവും മനുഷ്യസൗഹാര്‍ദ്ദപരവുമായിരിക്കുമെന്ന് പ്രധാനമന്ത്രി വ്യക്തമാക്കി. അതിവേഗ ഇടനാഴികള്‍ ഭാവിയില്‍ ത്വരിത വളര്‍ച്ചയ്ക്കുള്ള മേഖലകളായിരിക്കുമെന്ന് ശ്രീ. നരേന്ദ്ര മോദി അഭിപ്രായപ്പെട്ടു. ഭാവിയിലെ ആവശ്യങ്ങള്‍ കണക്കിലെടുത്തായിരിക്കണം അടിസ്ഥാന സൗകര്യ വികസനമെന്ന് ഉറപ്പുവരുത്താന്‍ ഗവണ്‍മെന്റ് ശ്രമിച്ചുവരികയാണെന്ന് പ്രധാനമന്ത്രി പറഞ്ഞു. ഈ പദ്ധതി സാധ്യമായ ഏറ്റവും ചുരുങ്ങിയ സമയത്തിനുള്ളില്‍ പൂര്‍ത്തിയാക്കാന്‍ ഏവരും ഒത്തൊരുമിച്ച് യത്‌നിക്കുമെന്ന് അദ്ദേഹം വിശ്വാസം പ്രകടിപ്പിച്ചു. നേരത്തേ, ഇന്ത്യ- ജപ്പാന്‍ കൂട്ടുകെട്ട് പ്രത്യേകതയുള്ളതും തന്ത്രപരവും ആഗോളവുമാണെന്ന് ജപ്പാന്‍ പ്രധാനമന്ത്രി ഷിന്‍സോ ആബെ പറഞ്ഞു. ഏതാനും വര്‍ഷങ്ങള്‍ക്കുശേഷം ബുള്ളറ്റ് ട്രെയിനിലെ ജനാലയിലൂടെ ഇന്ത്യയുടെ ഭംഗി കാണാന്‍ കഴിയുമെന്ന് അദ്ദേഹം പ്രത്യാശ പ്രകടിപ്പിച്ചു.
ഹർ ഘർ തിരംഗ പ്രസ്ഥാനത്തോടുള്ള അത്ഭുതകരമായ പ്രതികരണത്തിൽ പ്രധാനമന്ത്രി സന്തോഷവും അഭിമാനവും പ്രകടിപ്പിച്ചു ; ത്രിവർണ്ണ  പതാകയോടൊപ്പമുള്ള  ഫോട്ടോ പങ്കിടാൻ പ്രധാനമന്ത്രി പൗരന്മാരോട് അഭ്യർത്ഥിച്ചു

ഹർ ഘർ തിരംഗ പ്രസ്ഥാനത്തോടുള്ള അത്ഭുതകരമായ പ്രതികരണത്തിൽ പ്രധാനമന്ത്രി ശ്രീ നരേന്ദ്ര മോദി സന്തോഷവും അഭിമാനവും പ്രകടിപ്പിച്ചു. ജീവിതത്തിന്റെ വിവിധ തുറകളിലുള്ള ആളുകളുടെ റെക്കോർഡ് പങ്കാളിത്തമാണ് നാം കാണുന്നതെന്നും ശ്രീ മോദി പറഞ്ഞു.ത്രിവർണ്ണ പതാകയോടൊപ്പമുള്ള ഫോട്ടോ harghartiranga.com-ൽ പങ്കിടാനും ശ്രീ മോദി പൗരന്മാരോട് അഭ്യർത്ഥിച്ചു രാജ്യത്തുടനീളം നടക്കുന്ന ഹർഘർ തിരംഗ പ്രസ്ഥാനത്തിന്റെ ദൃശ്യങ്ങൾ പ്രധാനമന്ത്രി ട്വിറ്ററിൽ പങ്കുവച്ചു. "ഹർഘർ തിരംഗ പ്രസ്ഥാനത്തോടുള്ള അതിശയകരമായ പ്രതികരണത്തിൽ അതിയായ സന്തോഷവും അഭിമാനവും ഉണ്ട്. ജീവിതത്തിന്റെ വിവിധ തുറകളിലുള്ള ആളുകളുടെ റെക്കോർഡ് പങ്കാളിത്തം നാം കാണുന്നു. ആസാദി കാ അമൃത് മഹോത്സവം അടയാളപ്പെടുത്തുന്നതിനുള്ള ഒരു മികച്ച മാർഗമാണിത്. പതാകയോടൊപ്പമുള്ള നിങ്ങളുടെ ഫോട്ടോയും harghartiranga.com-ൽ പങ്കിടുക. " "നമുക്കെല്ലാവർക്കും അഭിമാനം തോന്നുന്നു! ഹർഘർ തിരംഗ " "അതിശയകരം! ഹർഘർ തിരംഗ " 'ഹർഘർ തിരംഗ പ്രസ്ഥാനത്തെ പിന്തുണച്ച ഈ യുവാക്കളെ ഞാൻ അഭിനന്ദിക്കുന്നു" "അത് ജലശക്തിയുടെയും ദേശ ഭക്തിയുടെയും മികച്ച മിശ്രിതമാണ്! ഹർഘർ തിരംഗ " "ഗംഭീരം! അരുണാചൽ പ്രദേശിലെ ജനങ്ങൾ അവരുടെ അചഞ്ചലമായ ദേശസ്നേഹത്തിന് പേരുകേട്ടവരാണ്. ഹർഘർ തിരംഗ " ചെന്നൈയിലെ ഐതിഹാസികമായ സെൻട്രൽ സ്റ്റേഷൻ ത്രിവർണ്ണത്താൽ പ്രകാശിതമായിരിക്കുന്നു. ഈ ടൈംലൈനിൽ മറ്റ് രസകരമായ ചിത്രങ്ങളും ഉണ്ട്… ഒന്നു നോക്കൂ. ഹർഘർ തിരംഗ " https://twitter.com/narendramodi/status/1558422893398487040?t=fhxkV8SH3xQqvyGxcW8kzQ&s=19 https://twitter.com/narendramodi/status/1558423110529216513?t=BGQsEH-k8-3TTlHoRDnB4w&s=19 https://twitter.com/narendramodi/status/1558423193853243393?t=hxAq5JF2Ir-6wT3Pjq2uEg&s=19 https://twitter.com/narendramodi/status/1558423299818127360?t=eSyNcCkK7R4FDqQux8FA5A&s=19 https://twitter.com/narendramodi/status/1558423555821699072?t=5N09MlF3eizAWbm4eLA3iQ&s=19 https://twitter.com/narendramodi/status/1558423739335077889?t=uUfFwkND99uGUbb3qMT8tA&s=19 https://twitter.com/narendramodi/status/1558423889168171008?t=H9Drz59VZNxDEof_XV3Xpg&s=19 https://twitter.com/narendramodi/status/1558450761649889281?t=JzUTey0l0Qu6WaUXMa9n8Q&s=19 https://twitter.com/narendramodi/status/1558450881145688065?t=f6-mIZUqvBkE1dQ5Yoxd4Q&s=19 https://twitter.com/narendramodi/status/1558450980579971074?t=yK1WLJnjVJXmV-ygC3cVIA&s=19 https://twitter.com/narendramodi/status/1558451097836040192?t=ABnbsjYC-XOY-7uia16t_Q&s=19 https://twitter.com/narendramodi/status/1558451201292656642?t=D-UaJe0cseE5dEyqapq3kA&s=19 https://twitter.com/narendramodi/status/1558451324869431296?t=lmc8nxAPCK4mvYlV-9PCnw&s=19 ND
ദീപാവലി മിലാനിൽ പ്രധാനമന്ത്രി പിഎംഒ ഉദ്യോഗസ്ഥരുമായി സംവദിക്കുന്നു

പ്രധാനമന്ത്രിയുടെ വസതിയായ ലോക് കല്യാൺ മാർഗിൽ സംഘടിപ്പിച്ച ദീപാവലി മിലനോടനുബന്ധിച്ച് പ്രധാനമന്ത്രി ശ്രീ നരേന്ദ്ര മോദി പിഎംഒ ഉദ്യോഗസ്ഥരുമായി ആശയവിനിമയം നടത്തി. ഈ അവസരത്തിൽ എല്ലാവർക്കും ഊഷ്മളമായ ദീപാവലി ആശംസകൾ അദ്ദേഹം അറിയിച്ചു. മഹാമാരിക്കെതിരെ രാജ്യം നടത്തുന്ന പോരാട്ടത്തെ കുറിച്ച് പ്രധാനമന്ത്രി സംസാരിച്ചു. മുഖമില്ലാത്ത ശത്രുവിനെതിരെ പോരാടുന്നതിൽ രാജ്യം എങ്ങനെയാണ് ഐക്യവും സാഹോദര്യവും പ്രകടിപ്പിച്ചതെന്ന് അദ്ദേഹം അടിവരയിട്ടു. ഫലമായി സമൂഹത്തിലും ഭരണത്തിലും വന്ന നല്ല മാറ്റങ്ങളെക്കുറിച്ചും അദ്ദേഹം സംസാരിച്ചു, ഈ മാറ്റങ്ങൾ സമൂഹങ്ങളെ കൂടുതൽ കരുത്തുറ്റതാക്കിയെന്നും കൂട്ടിച്ചേർത്തു. ആളുകൾ, പ്രക്രിയകൾ, സ്ഥാപനങ്ങൾ എന്നിവയ്‌ക്കിടയിലുള്ള അന്തർലീനമായ സാധ്യതകൾ സാക്ഷാത്കരിക്കുന്നതിലേക്ക് പ്രയാസകരമായ സമയങ്ങൾ എങ്ങനെ നയിക്കുന്നുവെന്ന് പ്രധാനമന്ത്രി എടുത്തുപറഞ്ഞു. ഈ മനോഭാവത്തിൽ നിന്ന് പ്രചോദനം ഉൾക്കൊള്ളാൻ പിഎംഒ ഉദ്യോഗസ്ഥരെ അദ്ദേഹം ഉദ്ബോധിപ്പിച്ചു. 2047-ലും അതിനുശേഷവും രാഷ്ട്രത്തിന് ശക്തമായ അടിത്തറ പാകുന്നതിനുള്ള ഈ ദശകത്തിന്റെ പ്രാധാന്യം എടുത്തുകാണിച്ചുകൊണ്ട്, പിഎംഒയിലെ എല്ലാപേരും തങ്ങളുടെ പരമാവധി കഴിവുകളോടെ ഒരുമിച്ച് പ്രവർത്തിക്കണമെന്നും രാജ്യത്തെ കൂടുതൽ ഉയരങ്ങളിലെത്താൻ സഹായിക്കണമെന്നും പ്രധാനമന്ത്രി പറഞ്ഞു.
സീമാഞ്ചൽ  എക്സ്പ്രസ്സ്  പാളം തെറ്റിയുണ്ടായ അപകടത്തിലെ ജീവഹാനിയിൽ പ്രധാനമന്ത്രി അനുശോചിച്ചു

സീമാഞ്ചൽ എക്സ്പ്രസ്സ് പാളം തെറ്റിയുണ്ടായ അപകടത്തിലെ ജീവഹാനിയിൽ പ്രധാനമന്ത്രി ശ്രീ. നരേന്ദ്ര മോദി അതിയായ ദുഃഖം രേഖപ്പെടുത്തി. ” മരണമടഞ്ഞവരുടെ കുടുംബങ്ങളോടൊപ്പമാണ് എന്റെ ചിന്തകൾ. പരിക്കേറ്റവർ എത്രയും വേഗം സുഖം പ്രാപിക്കട്ടെ. അപകടത്തെ തുടർന്ന് റയിൽവേ, എൻ ഡി ആർ എഫ് , പ്രാദേശിക അധികാരികൾ തുടങ്ങിയവർ സാധ്യമായ എല്ലാ സഹായവും നൽകുന്നുണ്ട്, ” അദ്ദേഹം പറഞ്ഞു.
ന്യൂഡല്‍ഹിയില്‍ ഫിജി ഹൈക്കമ്മീഷന് അനുവദിച്ച ഭൂമിക്ക് വാണിജ്യനിരക്ക് ഈടാക്കുന്നത് ഒഴിവാക്കാന്‍ കേന്ദ്ര മന്ത്രിസഭയുടെ അനുമതി

ഫിജി ഹൈക്കമ്മീഷനായി ന്യൂഡല്‍ഹിയിലെ ചാണക്യപുരിയിലെ നയതന്ത്ര മേഖലയിലെ പ്ലോട്ട്-31-ബിയില്‍ 2800 ചതുരശ്ര മീറ്റര്‍ ഭൂമി ഏറ്റെടുക്കുമ്പോള്‍ വാണിജ്യ നിരക്ക് ഈടാക്കുന്നത് ഒഴിവാക്കുന്നതിനും, ഫിജിയിലെ സുവയില്‍ ഇന്ത്യന്‍ ഹൈക്കമ്മീഷന്‍ സ്ഥാപിക്കുന്നതിന് ഫിജി മുന്നോട്ടുവച്ച മാര്‍ഗ്ഗനിര്‍ദ്ദേശങ്ങള്‍ ഈ ഭൂമി ഏറ്റെടുക്കലിന് ബാധകമാക്കുന്നതിനും പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പശ്ചാത്തലം: ഫിജിയിലെ സുവയില്‍ ഇന്ത്യന്‍ ഹൈക്കമീഷന്‍ സ്ഥാപിക്കുന്നതിന് പ്രതിവര്‍ഷം 100 ഫിജിയന്‍ ഡോളര്‍ നിരക്കില്‍ ഇന്ത്യയ്ക്ക് 6695 ചതുരശ്ര മീറ്റര്‍ ഭൂമി 99 വര്‍ഷത്തേക്ക് പ്രത്യേക പാട്ടത്തിന് നല്‍കാമെന്ന് 2015 ല്‍ ഫിജി ഗവണ്‍മെന്റ് വാദ്ഗാനം ചെയ്തിരുന്നു. ഇതിനുപകരമായി ഭൂമി കൈമാറണമെന്ന നിര്‍ദ്ദേശവും ഫിജി മുന്നോട്ടു വച്ചിരുന്നു. ഫിജിയുമായുള്ള നയതന്ത്രബന്ധത്തിന്റെ സവിശേഷ സ്വഭാവം കണക്കിലെടുത്ത് ഫിജി ഹൈക്കമ്മീഷന്‍ സ്ഥാപിക്കാന്‍ വാണിജ്യ നിരക്ക് ഒഴിവാക്കി വസ്തു അനുവദിക്കാന്‍ കേന്ദ്ര ഗവണ്‍മെന്റ് തീരുമാനിക്കുകയായിരുന്നു.
ഡോ. രാജേന്ദ്ര പ്രസാദിന് അദ്ദേഹത്തിന്റെ ജയന്തി ദിനത്തില്‍ പ്രധാനമന്ത്രി ശ്രദ്ധാഞ്ജലി അര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി പ്രഥമ രാഷ്ട്രപതി ഡോ. രാജേന്ദ്ര പ്രസാദിന് അദ്ദേഹത്തിന്റെ ജയന്തി ദിനത്തില്‍ ശ്രദ്ധാഞ്ജലി അര്‍പ്പിച്ചു. ‘രാജ്യത്തെ പ്രഥമ രാഷ്ട്രപതിയായിരുന്ന ഭാരത രത്‌ന ഡോ. രാജേന്ദ്ര പ്രസാദിനെ അദ്ദേഹത്തിന്റെ ജയന്തി ദിനത്തോടനുബന്ധിച്ച് കോടി പ്രണാമം. ഉയര്‍ന്ന പ്രതിഭയുടെയും ലളിത ജീവിതത്തിന്റെ പ്രതീകമായ രാജേന്ദ്ര ബാബു രാജ്യത്തേവര്‍ക്കും എപ്പോഴും പ്രചോദനമായി വര്‍ത്തിക്കും’, പ്രധാനമന്ത്രി പറഞ്ഞു.
പ്രധാന അടിസ്ഥാന സൗകര്യ മേഖലകളുടെ വികസനം പ്രധാനമന്ത്രി വിലയിരുത്തി

പ്രധാന അടിസ്ഥാനസൗകര്യ മേഖലകളുടെ വികസനം പ്രധാനമന്ത്രി ശ്രീ. നരേന്ദ്ര മോദി വിലയിരുത്തി. നീതി ആയോഗ് നടത്തിയ അവതരണത്തില്‍ വ്യക്തമായത് പുനരുപയോഗിക്കാവുന്ന ഊര്‍ജം, റെയില്‍വേ തുടങ്ങി ഒട്ടേറെ പ്രധാന മേഖലകളില്‍ നിര്‍ണായക പുരോഗതി നേടാനായിട്ടുണ്ടെന്നാണ്. പുതിയതും പുനരുപയോഗിക്കാവുന്നതുമായ ഊര്‍ജമേഖലയികളില്‍ ആകെ സ്ഥാപിതശേഷി 44 ജിഗാ വാട്‌സിനു മീതെ ആയിട്ടുണ്ട്. കേന്ദ്ര, സംസ്ഥാന നയങ്ങളിലെ വിവിധ പദ്ധതികളും വിവിധ ഘടകങ്ങളും ഉദ്ദേശിച്ചവിധം പൂര്‍ത്തിയാക്കാന്‍ സാധിച്ചിട്ടുണ്ട്. മേല്‍ക്കൂരകളില്‍ നിന്ന് ഉള്‍പ്പെടെ സൗരോര്‍ജ ഉല്‍പാദനം ഇനിയും വര്‍ധിപ്പിക്കാനുള്ള പദ്ധതികളും നയങ്ങളും പ്രധാനമന്ത്രിക്കു മുന്നില്‍ വിശദീകരിക്കപ്പെട്ടു. വ്യോമഗതാഗത മേഖലയില്‍ സുരക്ഷ, കണക്റ്റിവിറ്റി തുടങ്ങിയ പ്രധാന മേഖലകളില്‍ ഉണ്ടായ പുരോഗതി പ്രധാനമന്ത്രി വിലയിരുത്തി. എട്ട് ഇന്ത്യന്‍ വിമാനത്താവളങ്ങള്‍ ആഗോളാടിസ്ഥാനത്തില്‍ അതതു മേഖലയിലുള്ള മികച്ച ആദ്യത്തെ അഞ്ചു വിമാനത്താവളങ്ങളില്‍ പെടുന്നവയാണെന്നതു ശ്രദ്ധിക്കപ്പെട്ടു. മേഖലാതല കണക്റ്റിവിറ്റി വര്‍ധിപ്പിക്കാനും വിമാനത്താവളങ്ങളിലെ ഉപഭോക്തൃ സംതൃപ്തി സൂചികകള്‍ മെച്ചപ്പെടുത്താനും കൈക്കൊണ്ട നടപടികള്‍ പ്രധാനമന്ത്രിക്കു മുന്നില്‍ വിശദീകരിക്കപ്പെട്ടു. നിത്യേന 2.25 കോടി യാത്രക്കാര്‍ക്കു സഞ്ചരിക്കാന്‍ സൗകര്യമൊരുക്കുക എന്ന ലക്ഷ്യത്തിലെത്താന്‍ ഇന്ത്യന്‍ റെയില്‍വേക്കു സാധിച്ചു. ഈ സാമ്പത്തിക വര്‍ഷത്തിന്റെ ആദ്യ പാദത്തില്‍ 240 ആളില്ലാ ലെവല്‍ ക്രോസിങ്ങുകള്‍ ഒഴിവാക്കി. ഇതേ കാലയളവില്‍ ഊര്‍ജമേഖലയിലാകട്ടെ, 3.5 കോടി എല്‍.ഇ.ഡി. ബള്‍ബുകള്‍ വിതരണം ചെയ്തു. കപ്പലുകള്‍ നിര്‍ത്തിയിടേണ്ടിവരുന്ന സമയം ഗണ്യമായി കുറയ്ക്കാന്‍ സാധിച്ചുവെന്നതാണു തുറമുഖ മേഖലയിലെ പ്രധാന നേട്ടം. ഗ്രാമീണ പാര്‍പ്പിട മേഖലയില്‍ ഈ കാലയളവില്‍ 6.94 ലക്ഷം വീടുകളുടെ നിര്‍മാണം പൂര്‍ത്തിയാക്കി. ആറു ലക്ഷം വീടുകള്‍ നിര്‍മിക്കാനായിരുന്നു ലക്ഷ്യംവെച്ചിരുന്നത്. പെട്രോളിയം-പ്രകൃതിവാതക മേഖലയിലെ പ്രവര്‍ത്തനങ്ങള്‍ വിലയിരുത്തവേ, പെട്രോളില്‍ എഥനോള്‍ ചേര്‍ത്ത് ഉപയോഗിച്ചു തുടങ്ങുന്നതിനുള്ള പ്രവര്‍ത്തനങ്ങള്‍ എവിടംവരെ എത്തിയെന്നു പ്രധാനമന്ത്രി ചോദിച്ചറിഞ്ഞു. 2016 സാമ്പത്തിക വര്‍ഷത്തില്‍ 15 കോടി കുടുംബങ്ങളിള്‍ക്കുള്ള പാചകവാതക വിതരണം നേരിട്ടുള്ള ആനുകൂല്യ വിതരണ പദ്ധതി പ്രകാരമാക്കിയതായി പ്രധാനമന്ത്രിക്കു മുന്നില്‍ വെളിപ്പെടുത്തപ്പെട്ടു. വിവിധ അടിസ്ഥാനസൗകര്യ മന്ത്രാലയങ്ങളിലെയും നീതി ആയോഗിലെയും പ്രധാനമന്ത്രിയുടെ ഓഫീസിലെയും ഉന്നത ഉദ്യോഗസ്ഥര്‍ സംബന്ധിച്ചു.
സായുധ സേനാ ആസ്ഥാനത്ത് പ്രിന്‍സിപ്പല്‍ ഡയറക്ടറുടെ ഏഴും, ഡയക്ടറുടെ 36 സ്ഥിരം തസ്തികകള്‍ സൃഷ്ടിക്കും

രാജ്യരക്ഷാ മന്ത്രാലയത്തിന് കീഴിലുള്ള സായുധ സേനാ ആസ്ഥാനത്തെ സിവില്‍ സര്‍വ്വീസ് വിഭാഗത്തില്‍ പ്രിന്‍സിപ്പല്‍ ഡയറക്ടറുടെ ഏഴ് തസ്തികളും ഡയക്ടറുടെ 36 തസ്തികളും സ്ഥിരാടിസ്ഥാനത്തില്‍ സൃഷ്ടിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പുനസംഘടനയുടെ ഭാഗമായിട്ടാണിത്. പുതിയ സ്ഥിരം തസ്തികകള്‍ സൃഷ്ടിക്കുന്നത് കേഡര്‍ സ്തംഭനം ലഘൂകരിക്കും. സേവന കാര്യക്ഷമത മെച്ചപ്പെടുത്തുന്നതിനും, ഫലപ്രദമായ കേഡര്‍ മാനേജ്‌മെന്റ് നടപ്പിലാക്കുന്നതിനും കൂടി ഉദ്ദേശിച്ചാണിത്. അധിക സാമ്പത്തിക ബാധ്യത ഉണ്ടാകാതെയുള്ള നൂതനമായ നടപടിയാണ് കൈക്കൊണ്ടിട്ടുള്ളത്. സ്ഥിരം തസ്തികകള്‍ സൃഷ്ടിക്കുന്നത് സുതാര്യതയും ഉറപ്പുവരുത്തും.
ചീഫ് ജസ്റ്റിസായി സത്യപ്രതിജ്ഞ ചെയ്ത ഡോ. ജസ്റ്റിസ് ഡി വൈ ചന്ദ്രചൂഡിനെ പ്രധാനമന്ത്രി അഭിനന്ദിച്ചു

ഇന്ത്യയുടെ ചീഫ് ജസ്റ്റിസായി സത്യപ്രതിജ്ഞ ചെയ്ത ഡോ. ജസ്റ്റിസ് ഡി വൈ ചന്ദ്രചൂഡിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു; "ഇന്ത്യയുടെ ചീഫ് ജസ്റ്റിസായി സത്യപ്രതിജ്ഞ ചെയ്ത ഡോ. ജസ്റ്റിസ് ഡി വൈ ചന്ദ്രചൂഡിന് അഭിനന്ദനങ്ങൾ. അദ്ദേഹത്തിന് ഫലവത്തായ ഒരു ഭരണകാലം ആശംസിക്കുന്നു."
2015 നു ശേഷമുള്ള വികസന അജണ്ട നിശ്ചയിക്കാനുള്ള യു. എന്‍ ഉച്ചകോടിയെ പ്രധാനമന്ത്രി അഭിസംബോധന ചെയ്യും

2015 നു ശേഷമുള്ള വികസന അജണ്ടയ്ക്ക് രൂപം നല്‍കാനായി ചേരുന്ന ഐക്യരാഷ്ട്രസഭ ഉച്ചകോടിയെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്യും. യു. എന്‍. സെക്രട്ടറി ജനറല്‍ ബാന്‍ കി മൂണുമായും, ലോകബാങ്ക് പ്രസിഡന്റ് ജിം യോങ് കിമ്മുമായും പ്രധാനമന്ത്രി കൂടിക്കാഴ്ച നടത്തും. ജോര്‍ദാന്‍ രാജാവ്, ഭൂട്ടാന്‍ പ്രധാനമന്ത്രി, ശ്രീലങ്കന്‍ പ്രസിഡന്റ്, സ്വീഡനിലെ പ്രധാനമന്ത്രി, ഈജിപ്ത് പ്രസിഡന്റ്, സെന്റ് ലൂസിയ പ്രധാനമന്ത്രി, എന്നിവരുമായി ശ്രീ. നരേന്ദ്ര മോദി ഉഭയകക്ഷി ചര്‍ച്ചകള്‍ നടത്തും.
മ്യാന്‍മാര്‍ പ്രതിരോധ സേനകളുടെ സര്‍വ്വസൈന്യാധിപന്‍ പ്രധാനമന്ത്രിയെ സന്ദര്‍ശിച്ചു

മ്യാന്‍മാറിലെ പ്രതിരോധ സേനകളുടെ സര്‍വ്വസൈന്യാധിപനായ, സീനിയര്‍ ജനറല്‍ യൂ മിന്‍ ഓംഗ് ഹ്ലിയാംഗ് ന്യൂ ഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. അമര്‍നാഥ്‌യാത്രാ തീര്‍ത്ഥാടകര്‍ക്ക് നേരെ അടുത്തിടെയുണ്ടായ ഭീകരാക്രമണത്തെ അപലപിച്ചുകൊണ്ട്, സീനിയര്‍ ജനറല്‍ യൂ മിന്‍ ഓംഗ് ഹ്ലിയാംഗ് ആക്രമണത്തില്‍ ജീവന്‍ നഷ്ടപ്പെട്ടവരോടുള്ള അനുശോചനം അറിയിച്ചു. കഴിഞ്ഞ മാസം ഏഴാം തീയതി ഉണ്ടായ വിമാന ദുരന്തത്തില്‍ ജീവന്‍ പൊലിഞ്ഞ മ്യാന്‍മാര്‍ സായുധ സേവനാംഗങ്ങളോടും അവരുടെ കുടുംബങ്ങളോടുമുള്ള തന്റെ അനുശോചനം പ്രധാനമന്ത്രി അറിയിച്ചു. ഇന്ത്യയും മ്യാന്‍മാറും തമ്മിലുള്ള ഉഭയകക്ഷി പ്രതിരോധ, സുരക്ഷാ സഹകരണത്തെ കുറിച്ച് സീനിയര്‍ ജനറല്‍ യൂ മിന്‍ ഓംഗ് ഹ്ലിയാംഗ് പ്രധാനമന്ത്രിയെ ധരിപ്പിച്ചു. ഇരു രാജ്യങ്ങളുടെയും സായുധ സേനകള്‍ തമ്മിലുള്ള ഉറ്റ സഹകരണത്തില്‍ പ്രധാനമന്ത്രി മതിപ്പ് പ്രകടിപ്പിച്ചു. ഇന്ത്യയുടെ ‘ആക്ട് ഈസ്റ്റ്’ നയത്തിലെ ഒരു സുപ്രധാന സ്തംഭമാണ് മ്യാന്‍മാര്‍ എന്ന് പറഞ്ഞ പ്രധാനമന്ത്രി, എല്ലാ മേഖലകളിലെയും ഉഭയകക്ഷി സഹകരണം ശക്തിപ്പെടുത്തുന്നതിനുള്ള തന്റെ ഉറച്ച പ്രതിബദ്ധത വ്യക്തമാക്കുകയും ചെയ്തു
റെയില്‍ രംഗത്തു സാങ്കേതിക സഹകരണത്തിനായി ഇറ്റലിയിലെ ഫെറോവി ഡെലോ സ്‌റ്റേറ്റോ ഇറ്റാലിയേന്‍ എസ്.പി.എയുമായുള്ള ധാരണാപത്രം സംബന്ധിച്ചു മന്ത്രിസഭ മുമ്പാകെ വിശദീകരിച്ചു

റെയില്‍ രംഗത്തു സാങ്കേതിക സഹകരണത്തിനായി ഇറ്റലിയിലെ ഫെറോവി ഡെലോ സ്‌റ്റേറ്റോ ഇറ്റാലിയേന്‍ എസ്.പി.എയുമായി 2017 ജനുവരി 31ന് ഒപ്പുവെക്കപ്പെട്ട ധാരണാപത്രം സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുമ്പാകെ വിശദീകരിക്കപ്പെട്ടു. സുരക്ഷ, പ്രവര്‍ത്തനക്ഷമത, സുസ്ഥിരത എന്നിവ വര്‍ധിപ്പിക്കുന്നതിനായി റെയില്‍ മേഖലയിലെ ഏറ്റവും നൂതനമായ പരിഷ്‌കാരങ്ങളും അറിവും പങ്കുവെക്കാന്‍ ധാരണാപത്രം ഇന്ത്യന്‍ റെയില്‍വേക്ക് അവസരമൊരുക്കും. വിവരങ്ങളുടെ കൈമാറ്റവും വിദഗ്ധര്‍ പങ്കെടുക്കുന്ന യോഗങ്ങളും സെമിനാറുകളും സാങ്കേതിക വിദഗ്ധരുടെ സന്ദര്‍ശനങ്ങളും സഹകരിച്ചുള്ള പദ്ധതിനടത്തിപ്പും യാഥാര്‍ഥ്യമാക്കാന്‍ ധാരണാപത്രം സഹായിക്കും. താഴെപ്പറയുന്ന മേഖലകളില്‍ സാങ്കേതികസഹകരണം ഉറപ്പാക്കുന്നതിനു കരാര്‍ വഴിവെക്കും. എ. തീവണ്ടിഗതാഗതത്തിലെ സുരക്ഷ വര്‍ധിപ്പിക്കാനായി ഇന്ത്യന്‍ റെയില്‍വെയുടെ സുരക്ഷാ പരിശോധനയും നടപടികളും ബി. സേഫ്റ്റി ഇന്റഗ്രിറ്റി ലെവല്‍ 4(എസ്.ഐ.എല്‍. 4) പ്രകാരം നൂതന സാങ്കേതികവിദ്യ അനുസരിച്ചുള്ള സുരക്ഷിതമായ ഉല്‍പന്നങ്ങളും സംവിധാനവും വിലയിരുത്തലും സാക്ഷ്യപ്പെടുത്തലും സി. മുന്‍കൂര്‍ സിഗ്നലിങ്, തീവണ്ടി നിയന്ത്രണ സംവിധാനങ്ങള്‍ എന്നിവ ഉള്‍പ്പെടെയുള്ള മേഖലകളിലുള്ള സുരക്ഷയ്ക്കു മുന്‍ഗണന നല്‍കി പരിശീലനവും മത്സരക്ഷമതയും സൃഷ്ടിക്കല്‍ ഡി. നടത്തിപ്പും തകരാറുകള്‍ കണ്ടെത്തലും സംബന്ധിച്ച ആധുനിക രീതികള്‍. ഇ. ഇരുഭാഗത്തുള്ളവരും ആവശ്യമെന്നു കണ്ടെത്തുന്ന മറ്റു മേഖലകള്‍.
ബ്രിട്ടീഷ് പ്രധാനമന്ത്രിക്കു പ്രധാനമന്ത്രി ആശംസകള്‍ നേര്‍ന്നു

കോവിഡ്-19 ബാധ സ്ഥിരീകരിക്കപ്പെട്ട ബ്രിട്ടീഷ് പ്രധാനമന്ത്രി ശ്രീ. ബോറിസ് ജോണ്‍സണ്‍ പെട്ടെന്നു സുഖം പ്രാപിക്കട്ടെ എന്നു പ്രധാനമന്ത്രി ശ്രീ. നരേന്ദ്ര മോദി ആശംസിച്ചു. ‘പ്രിയപ്പെട്ട പ്രധാനമന്ത്രി ബോറിസ് ജോണ്‍സണ്‍, പോരാളിയായ താങ്കള്‍ ഈ വെല്ലുവിളിയെയും തരണം ചെയ്യും. താങ്കളുടെ ആരോഗ്യത്തിനായി പ്രാര്‍ഥിക്കുകയും ആരോഗ്യസമ്പൂര്‍ണമായ ബ്രിട്ടന്‍ ഉറപ്പാക്കുന്നതിന് ആശംസകള്‍ നേരുകയും ചെയ്യുന്നു’, പ്രധാനമന്ത്രി പറഞ്ഞു.
ചൈനയിലെ സിയമെനില്‍ ബ്രിക്‌സ് ബിസിനസ് കൗണ്‍സിലുമായുള്ള ചര്‍ച്ചയ്ക്കിടെ പ്രധാനമന്ത്രി നടത്തിയ പ്രസംഗം

ബഹുമാനപ്പെട്ടവരേ, ന്യൂ ഡെവലപ്‌മെന്റ് ബാങ്ക് അധ്യക്ഷന്‍, ബ്രിക്‌സ് ബിസിനസ് കൗണ്‍സില്‍ അംഗങ്ങളേ, ബ്രിക്‌സ് ബിസിനസ് കൗണ്‍സിലുമായി കൂടിക്കാഴ്ച നടത്താന്‍ സാധിച്ചതില്‍ ഞാന്‍ സന്തുഷ്ടനാണ്. ബിസിനസ് കൗണ്‍സില്‍ നടത്തുന്ന പ്രവര്‍ത്തനങ്ങള്‍ ബ്രിക്‌സ് കൂട്ടായ്മയുടെ കാഴ്ചപ്പാടിനു പ്രായോഗികരൂപം നല്‍കുന്നതില്‍ നിര്‍ണായകമാണ്. നിങ്ങള്‍ മെനഞ്ഞെടുത്ത പങ്കാളിത്തങ്ങളും നിങ്ങള്‍ സൃഷ്ടിച്ച ശൃംഖലകളും ഓരോ ബ്രിക്‌സ് രാഷ്ട്രത്തിന്റെയും സാമ്പത്തിക വളര്‍ച്ചയെ പ്രോത്സാഹിപ്പിക്കുന്നു. കഴിഞ്ഞ വര്‍ഷം ഗോവയില്‍ നടന്ന ഉച്ചകോടിയില്‍ എന്‍.ഡി.ബിയും ബ്രിക്‌സ് ബിസിനസ് കൗണ്‍സിലും കൂടുതല്‍ സഹകരിച്ചു പ്രവര്‍ത്തിക്കേണ്ടതുണ്ടെന്ന നിര്‍ദേശം ഉയര്‍ന്നുവന്നിരുന്നു. നിങ്ങള്‍ എന്‍.ഡി.ബിയുമായി ധാരണാപത്രം ഒപ്പുവെക്കുകയാണെന്ന് അറിഞ്ഞതില്‍ ഞാന്‍ സന്തോഷിക്കുന്നു. ബഹുമാനപ്പെട്ടവരേ, സുഹൃത്തുക്കളേ, ലോകത്തിലെ ഏറ്റവും തുറന്ന സമ്പദ്‌വ്യവസ്ഥകളില്‍ ഒന്നായി ഇന്ത്യ അതിവേഗം മാറുകയാണ്. പ്രത്യക്ഷ വിദേശനിക്ഷേപം 40 ശതമാനം ഉയര്‍ന്ന് ഇതുവരെയുള്ളതില്‍ വച്ച് ഏറ്റവും കൂടിയ നിരക്കായിത്തീര്‍ന്നു. ബിസിനസ് ചെയ്യുന്നത് സുഗമമായുള്ള പ്രദേശങ്ങള്‍ സംബന്ധിച്ചു ലോകബാങ്ക് പുറത്തിറക്കിയ സൂചികയില്‍ ഇന്ത്യ സ്ഥാനം മെച്ചപ്പെടുത്തി. ആഗോള മത്സരക്ഷമതാ സൂചികയില്‍ ഇന്ത്യ കഴിഞ്ഞ രണ്ടു വര്‍ഷത്തിനിടെ 32 പടി മുകളിലോട്ടു കയറി. ജൂലൈയില്‍ നടപ്പാക്കിയ ചരക്കു സേവന നികുതിയാണ് ഇന്ത്യയിലെ ഏറ്റവും വലിയ സാമ്പത്തിക പരിഷ്‌കാരം. ഒറ്റയടിക്ക് 130 കോടി പേര്‍ ഉള്‍പ്പെടുന്ന ഏകീകൃത വിപണി സൃഷ്ടിക്കപ്പെട്ടു. ഡിജിറ്റല്‍ ഇന്ത്യ, സ്റ്റാര്‍ട്ടപ്പ് ഇന്ത്യ, മെയ്ക്ക് ഇന്‍ ഇന്ത്യ പോലുള്ള പദ്ധതികള്‍ രാജ്യത്തിന്റെ സാമ്പത്തിക മേഖലയുടെ ചിത്രത്തിനു മാറ്റം സൃഷ്ടിച്ചുവരികയാണ്. വിജ്ഞാനാധിഷ്ഠിതവും നൈപുണ്യം നിറഞ്ഞതും സാങ്കേതികവിദ്യയാല്‍ നയിക്കപ്പെടുന്നതുമായ സമൂഹമായി ഇന്ത്യയെ മാറ്റാന്‍ അവ സഹായകമാണ്. ബഹുമാനപ്പെട്ടവരേ, സുഹൃത്തുക്കളേ, ബ്രിക്‌സ് ബിസിനസ് കൗണ്‍സില്‍ വാണിജ്യവും നിക്ഷേപത്തിനു സൗകര്യമൊരുക്കലും, നൈപുണ്യവികസനം പ്രോത്സാഹിപ്പിക്കല്‍, അടിസ്ഥാനസൗകര്യ വികസനം, സംരഭകത്വ വികസനം, ഇ-കൊമേഴ്‌സ്, ഡിജിറ്റല്‍ സമ്പദ്‌വ്യവസ്ഥ എന്നിവയ്ക്കു മുന്‍ഗണന നല്‍കുന്നു എന്നതില്‍ ഞാന്‍ സന്തുഷ്ടനാണ്. നിങ്ങളുടെ ചര്‍ച്ചകളിലൂടെ എത്രയോ സൃഷ്ടിപരമായ നിര്‍ദേശങ്ങള്‍ ഉണ്ടായിരിക്കുന്നു. ബ്രിക്‌സ് റേറ്റിങ് ഏജന്‍സി രൂപീകരിക്കാനും ഊര്‍ജ സഹകരണത്തിനും ഹരിത സമ്പത്തിനും ഡിജിറ്റല്‍ സമ്പദ്‌വ്യവസ്ഥയ്ക്കും വേണ്ടിയും ഉള്ള നിങ്ങളുടെ പ്രവര്‍ത്തനങ്ങള്‍ പ്രത്യേകിച്ചു ശ്രദ്ധേയമാണ്. നിങ്ങളുടെ പ്രവര്‍ത്തനങ്ങള്‍ക്കു ഗവണ്‍മെന്‍ുകള്‍ എന്ന നിലയില്‍ പരിപൂര്‍ണ പിന്തുണ തരുമെന്ന് അറിയിച്ചുകൊണ്ട് അവസാനിപ്പിക്കട്ടെ. നമ്മുടെ പൊതു ലക്ഷ്യങ്ങളായ ബിസിനസ് മെച്ചപ്പെടുത്തുക, നിക്ഷേപസഹകരണം മെച്ചപ്പെടുത്തുക എന്നീ കാര്യങ്ങളിലേക്ക് കൂടുതല്‍ അടുപ്പിക്കാന്‍ ബ്രിക്‌സ് ബിസിനസ് കൗണ്‍സിലിനും സാധിക്കുമെന്നും ഞങ്ങള്‍ കരുതുന്നു
മഹാരാഷ്ട്രയില്‍ ബസപകടത്തില്‍ യാത്രക്കാര്‍ മരിക്കാനിടയായതില്‍ പ്രധാനമന്ത്രി അനുശോചിച്ചു

മഹാരാഷ്ട്രയിലെ റായ്ഗഡ് ജില്ലയില്‍ ബസപകടത്തില്‍ ഏതാനും പേര്‍ മരിക്കാനിടയായതില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘മഹാരാഷ്ട്രയിലെ റായ്ഗഡ് ജില്ലയില്‍ ബസപകടത്തില്‍ ഏതാനും പേര്‍ മരിക്കാനിടയായതു വേദനിപ്പിക്കുന്നു. പ്രിയപ്പെട്ടവരെ നഷ്ടമായവരെ അനുശോചനം അറിയിക്കുന്നു.’, പ്രധാനമന്ത്രി പറഞ്ഞു.
2020 ടോക്കിയോ ഒളിമ്പിക്സിൽ ബാഡ്മിന്റണിൽ വെങ്കല മെഡൽ നേടിയ പിവി സിന്ധുവിനെ പ്രധാനമന്ത്രി അഭിനന്ദിച്ചു

ടോക്കിയോ ഒളിമ്പിക്സ് 2020 ൽ ബാഡ്മിന്റണിൽ വെങ്കല മെഡൽ നേടിയതിന് പിവി സിന്ധുവിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഇന്ത്യയുടെ അഭിമാനവും നമ്മുടെ ഏറ്റവും മികച്ച ഒളിമ്പ്യൻമാരിൽ ഒരാളാണെന്നും പ്രധാനമന്ത്രി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു : "പി വി. സിന്ധുവിന്റെ മിന്നുന്ന പ്രകടനം നമ്മെ എല്ലാപേരെയും ആവേശഭരിതരാക്കി. 2020 ടോക്കിയോ ഒളിമ്പിക്സിൽ വെങ്കല മെഡൽ നേടിയതിനു അവർക്കു അഭിനന്ദനങ്ങൾ ഇന്ത്യയുടെ അഭിമാനവും നമ്മുടെ ഏറ്റവും മികച്ച ഒളിമ്പ്യൻമാരിൽ ഒരാളുമാണ് അവർ ."